I år feirer vi gudstjeneste her, under åpen himmel.

Vi åpner rommet og feirer gudstjeneste ute, her i amfiet, - dette ute-teateret som er så tett knyttet til spelet, og til den snart tusenårige historien som utspiller seg her, hver eneste sommer gjennom spelet. Det er et sterkt sted å feire gudstjeneste, og jeg syns det er hyggelig å kunne bidra til at amfiet ikke står helt tomt i år. Vi er her for at så mange som mulig skal kunne delta når vi må sitte på avstand.

Takk til alle dere som har vært med og lagt til rette for at vi skal kunne feire gudstjeneste her i år. Det er ei glede å ha med koret og være sammen med dere i gudstjenesten i år også.

Olsok 2020

Johannes 12, 24-26

Stiklestad

Hva er hvetekornets lov ?

Her ligger det en dyp hemmelighet.

Livets mysterium, livets kraft oppstår fordi at noe dør og går til grunne. Skapelsens mysterium gjentar seg på markene rundt oss hvert år – men hva er det som *skjer* når kornet spirer? Hvordan går det for seg – hva skjer i jordas mørke når kornet spirer? Hvilke krefter er det som utspiller seg under jordas overflate – hvert eneste år? Livets mysterium, livets kraft.

Hvis ikke hvetekornet faller i jorden og dør…

Kan ett menneskes død gjøre en forandring?

Disse innholdsfylte og mektige ordene har vi fått plassert på Olsok.

 «Timen er kommet!» Hva har skjedd?

Hva har skjedd som gjør at Jesus sier slik han gjør? Som ofte ellers: svaret ligger i kantene: å få en sånn liten tekstfortelling som dette er litt som å løse kryssord: du må fortsette i feltene *rundt* for å finne sammenhengen.

Jesus sitt utbrudd om at tida er moden, og om hvetekornet som dør kommer etter at noen grekere har spurt om å møte Jesus: det er vendepunktet!! Det kom noen grekere og ba Filip og Andreas om de ikke kunne ordne det slik at de kunne treffe Jesus. Grekerne, utlendinger, pr definisjon ikke verdig til å komme lenger inn i tempelet enn til hedningenes og kvinnenes forgårder. De hadde søkt og funnet Gud, nå var de i Jerusalem som pilgrimer til påske. Troende med en annen etnisk tilhørighet. De vil så gjerne møte Jesus. Jesus ser hva som bor i dem, - og det er da at utbruddet kommer: «Timen er kommet». Det er nå Menneskesønnen skal forherliges.

Nå er den innholdsfylte tida, nå brytes grensene for hvem som Jesus er til for – det er disse som spør, som er med på å åpne dørene for Jesus som en frelser og venn for oss alle.

Timen er kommet. Jesus er på tur inn i Jerusalem. Han har lagt ut på den skjebnesvangre, innholdsfylte vandringa som bare har en utgang; alle andre synes stengt. Han vet at de som har makta, prestene og de andre religiøse lederne, har lagt opp planer om å fjerne han, for alltid. I Johannesevangeliet legges de skjebnetunge ordene i ypperstepresten Kaifas sin munn: «Det er bedre at ett menneske dør for folket enn at hele folket går til grunne». Det finnes bare en vei å gå, likevel, mot det som venter foran.

Kornet *må* brytes ned om det skal bli til et korn-

Det må overgi seg selv til spire- og vokseprosessen. Om skallet ikke sprakk, kom ikke spiren ut. Spiren ville ikke ha noe å leve på om ikke den delen som blir mel, hadde gitt seg til det. Kornet må overgi seg til å gå til grunne for at noe nytt, og mer skal vokse fram. Det er ikke gjennom makten at underet skjer – det er gjennom avmakten.

Også i år har vi, like sikkert som i andre år, sett at diskusjonen går i media om tradisjonene knyttet til Olav den Hellige, om makt, tro og tvang. Var det bare makta som rådde, - og var det i såfall et *gyldig*  trosskifte som foregikk den gangen. Måten å tenke om tru har i alle fall forandra seg sterkt: for oss er det en indre erkjennelse og prosess, og ikke et verdimessig valg som du gjør for deg og ætta di.

En person kunne ikke gjøre en slik forskjell alene. Mange hadde bedt til den kristne Gud i ja, faktisk hundrevis av år allerede. Det er ikke slik at det var Olav som *kristnet* Norge. Men det skjedde noe her, som samlet og sammenfattet landet på en annen måte enn før. Her ble *nasjonen* til.

Vi vil alltid vurdere andre tider og menneskene som levde da, ut fra våre egne verdisett, - det er uunngåelig. Vi må alltid tolke historia, også kirkas historie med et kritisk blikk- men vi må også ha klart for oss at også vi har stilt inn kikkerten før vi ser tilbake i historia.

Olavsarven handler ikke om styrke og rå makt, den handler ikke om sverdkunster og undertrykkelse, men om en dyp, folkelig kristen forankring i tro og levemåte over mange hundre år.

Olavsarven handler om en dyp, ekte og folkelig kristen forankring i tro og levemåte over mange hundre år. En tenkemåte hvor de – og vi – kan lese oss inn i den store fortellingen om Guds liv med oss, - hvordan Gud, som skaper tro og vekst mellom oss. Her er den svake og vergeløse den som skal tas vare på, her har alt liv verdi fordi Gud har skapt det og gitt det liv. Alt som lever er underlagt kjærlighetens gjenskapermakt

Når vi nå er inne i den siste av Olsokdagene på Stiklestad, har Olavsfest i Trondheim også begynt. Dagen i dag har fått tittelen «Ære være Gud i det laveste». Englenes sang på Betlehemsmarka, som vi gjentar i hver eneste gudstjeneste har motsatt perspektiv» Ære være Gud i det høyeste. Æren og makta er ofte nært forbundet- og da kan det bli en del av agendaen å holde andre nede for å beholde æren. Ære være Gud i det laveste.

Det er en del av vårt *kall* som mennesker å utfordre makta når den er blitt kynisk og hard, både den vi møter nå, og den vi kan finne fárene etter tidligere i historia. Her er Jesus et lysende eksempel på hvordan vi kan møte hverandre med kjærlighet og respekt, handle - og arbeide for at vi alle kan eie vår egen verdighet.

I møte med alle krefter som sier “mitt, mitt!”, som sår mistenksomhet og splittelse, og som sjarmeres av den kalde makta, må kanskje det neste tiåret bli *varmens tiår, nådens tiår, tiåret for menneskets verdighet.*

Et av Johannesevangeliets grunntrekk er tanken at det er gjennom fornedrelsen at Jesus viser sin herlighet, det er gjennom Jesus sin død at Guds makt og kjærlighet viser seg. Et omsnudd forhold mellom makt og avmakt, mellom død, kjærlighet og liv er omsnudd. Gud selv har snudd om på det. Storheten ligger ikke i å være størst, men i å være den som bøyer seg ned. Ære være Gud i det laveste. Det var akkurat som Kaifas sa:» Det er bedre at enn dør for hole folket, enn at hele folket går til grunne.»

Her ligger en dyp visdom, som også noen av oss kunne fortalt om, om det hadde vært rommet for det. Det er når du sier: « Jesus, nå må du hjelpe meg!» at det kan skje ei forandring. Da kan nåden, den betingelsesløse kjærligheten få sildre inn i alle livets sprukne hjørner.

Som Leonard Cohen sang: There’s a crack in everyting, that how the light gets in

Når skallet nede i jorda åpner seg, sprekker, kan spiren komme fram.

Når vi får mot til å åpne våre skall litt på gløtt, kan lyset komme inn, når Guds kjærlighet kan lyse inn i oss, skjer nådens under. Vi har fremdeles alle våre skader og sprekker, - men det er skjedd noe med dem: frimodigheten og livskraften lekker ikke ut gjennom dem. Theres a crack-sprekkene og ufullkommenheten vi alle bærer på kan bli et rom for nåden. Guds nåde og betingelsesløse kjærlighet skaper noe nytt i oss. Nytt liv, annerledes verdighet. Hvetekornets lov fremmer veksten i det skjulte og dype. En dag er det modent korn, mat for andre, liv for mange.